環卡洛斯一世

環·卡洛斯一世（西班牙文：Juan Carlos I，1938年1月5號—），全名環·卡洛斯·艾方素·域托·瑪麗亞·德·波旁－波旁-兩西西里（西班牙文：Juan Carlos Alfonso Víctor María de Borbón y Borbón-Dos Sicilias），係西班牙前國王，1975年至2014年在任。

早年同家族
環卡洛斯（左）同老豆環、細佬阿方素，1950年
1938年1月5號，環·卡洛斯響意大利羅馬Viale dei Parioli街出世，係阿斯圖里亞斯親王環王子同瑪麗亞·馬塞迪斯·波旁-兩西西里公主共同嘅第二個細路，第一個仔。由於王室喺1931年西班牙第二共和國成立後畀人廢咗，所以老豆同阿爺阿方索十三世走難到羅馬。佢之後由庇護十二世受洗。而佢嘅教父母，分別係阿嫲維多利亞·尤金妮亞同阿公卡洛斯·波旁-兩西西里。
佢有一個家姐皮拉（1936–2020），一個細妹瑪嘉塔（1939-）。另外佢仲有個細佬，叫阿方素。
1942年，全家搬到瑞士洛桑，而佢就入讀寄宿學校羅西學院。1948年，佛朗哥宣佈恢復王室，本身係要跟住老豆一齊返去西班牙，但因為環王子同佛朗哥關係差，令到環·卡洛斯響兩年後先至返到西班牙。佢一開始響聖塞巴斯提安接受教育，最後響1954年由馬德里San Isidro學校畢業。
不過，環·卡洛斯其實有讀寫障礙，啲老師都話佢上堂好難集中精神。所以佢要比其他人花更大嘅努力先至讀到書。
環卡洛斯，1968年
佢之後參軍，1955年至1957年響薩拉戈薩軍事學院深造，之後又曾經到馬林海軍學校同埋聖哈維耶爾空軍學校讀書。無耐，佢到馬德里康普頓斯大學讀法律，最後響1961年畢業。響讀完書後，佢搬到查瑞拉宮住。
1962年5月14號，佢同希臘同丹麥公主蘇菲亞響雅典結婚。蘇菲亞係希臘國王保羅一世嘅大女，王儲康士坦丁嘅家姐；而兩個人亦係第三代表兄妹關係。佢哋嘅婚禮先係響聖但尼大教堂跟羅馬天主教儀式搞，之後響雅典都主教座堂跟希臘東正教儀式搞。

細佬嘅死
響濯足節嘅夜晚，即1956年3月29號，細佬阿方素響葡萄牙海濱勝地艾斯杜尼嘅家族別墅死咗，原因係槍走火。西班牙官方係咁樣回應：
Whilst His Highness Prince Alfonso was cleaning a revolver last evening with his brother, a shot was fired hitting his forehead and killing him in a few minutes. The accident took place at 20.30 hours, after the Infante's return from the Maundy Thursday religious service, during which he had received holy communion.
據知，阿方素王子響嗰日贏到高爾夫比賽嘅獎，之後參加夜晚彌撒，衝入房去見當時啱由軍校返嚟嘅大佬環·卡洛斯。環·卡洛斯同阿方素都響入面玩一支子彈長22口俓嘅左輪手槍，而呢支手槍係屬於阿方素王子嘅。之後阿方素王子就死咗。由於當時得佢兩個響間房，加上冇法醫驗屍，所以冇人知道阿方素係點死，除咗環·卡洛斯本人，所以過程眾說紛紜。根據佢阿媽個裁縫嘅講法，當時環·卡洛斯唔知把槍已經上咗膛，就直至對住阿方素個頭，一槍打死咗佢；而環·卡洛斯個老友波蘭度·阿隆素就話，環·卡洛斯開槍嗰陣的確係唔知把槍已經上咗膛，不過係向牆開，結果子彈竟然反陣射中阿方素塊面。而根據家姐皮拉嘅講法，當時阿方素係想返入嚟間房，點知門柄撞到環·卡洛斯，結果佢就開咗槍。雖然過程係有好多講法，但有一點可以肯定：就係阿方素嘅死由環卡洛斯造成。
響知道細仔死咗嘅消息後，老豆環王子好震驚，即刻跑上樓，嘗試救返細仔，但唔成功。激動嘅佢，捉住環·卡洛斯大鬧：「話畀我知，你唔係特登嘅！」之後即刻送佢返軍校。

西班牙王子（1969-1975）
環卡洛斯同佛朗哥一齊閱兵，1969年攝
當時西班牙係由長槍黨領袖佛朗哥統治。佛朗哥響西班牙內戰入面獲得勝利，之後就做咗西班牙最高領導人；1947年，佢恢復西班牙王室，亦將環王子睇成係佢嘅繼承人。隨住佛朗哥年紀越嚟越大，左派人士抗議嘅聲音一浪接一浪，希望恢復民主；同時之間，右派又要求恢復君主制，令到佢好頭痛。雖然當時王位繼承人係環王子，前國王阿方素十三世三仔，但佛朗哥極度唔信任佢：因為環係自由主義者，佢好驚環登基後會作反、推翻自己政權。兩個人之間關係又好鬼差，更加堅定咗佛朗哥要將佢換走嘅諗法。
佛朗哥曾經考慮過兩位取代佢嘅人選：一係安茹同加的士公爵阿方素，凱瑂王子大仔，一位極度支持佛朗哥主義嘅波旁王室成員，後嚟仲同佛朗哥嘅孫女卡文結婚；二係環·卡洛斯，環王子大仔。最終，佛朗哥認為環·卡洛斯更加可以繼續佢嘅獨裁統治，決定跳過一代人，直接欽點環·卡洛斯做佢嘅繼承人；王子亦都接受。呢個結果響波旁王室引起好大爭議，特別係環王子。環王子響一次巴塞羅那伯爵樞密院搞嘅私人會議上面，話自己先至係合法王位繼承人，環·卡洛斯嘅存在會取代自己嘅一切權力。
唔理有幾多人反對，佛朗哥最終響1969年冊封環·卡洛斯係西班牙王子（而唔係阿斯圖里亞斯親王），承認佢係王儲。而議會就響同年7月22號，批準咗佛朗哥嘅決定；條件係環·卡洛斯要宣誓效忠佛朗哥主義。呢一點同佢老豆唔同，佢好快就宣咗誓。
環·卡洛斯響做西班牙王子嗰陣成日同佛朗哥見面，又成日參加官方活動，仲大力支持獨裁政權，讚獨裁下嘅西班牙經濟有變好。由於佛朗哥年紀大機械壞，所以環卡洛斯都經常陪住佢出席公開活動。佢嘅行為惹嚟希望變天嘅左派人士抗議。但實際上環·卡洛斯同老豆一樣都係一位自由主義者，隨住時間一長，就開始靜雞雞作反。佢先係同流亡外國嘅自由派人士秘密見面，之後打電話同老豆秘密會談。佛朗哥對王子做嘅一切並唔知情，仲響顧問同下屬好心提佢「環·卡洛斯響某方面唔忠心於佛朗哥政權」嗰陣，唔聽佢哋嘅勸告。
1974年，佛朗哥身體已經差到處理唔到政事，環·卡洛斯代為處理。1975年10月30號，佛朗哥將權力完全交畀環·卡洛斯。

民主改革
1975年11月22號，環·卡洛斯響西班牙議會宣誓成為西班牙國王
1975年11月20號，佛朗哥過身。兩日後，西班牙議會宣佈環·卡洛斯成為西班牙國王。11月27號，佢響馬德里聖熱羅尼莫堂嘅彌撤上正式成為國王。佢一反常態，唔係揀「環三世」、「卡洛斯五世」，而係揀「環·卡洛斯一世」嚟做自己嘅稱號。
環·卡洛斯嘅登基唔係好受對議會反對。「國家運動」淨係得好少人投票反對佢。佢即位之後並無繼續獨裁專政，而係逐步引入徂民主政治。呢點引起保皇派同長槍黨成員嘅不滿，佢哋原本以為環·卡洛斯會延續佛朗哥嘅統治。1976年7月，環·卡洛斯炒咗首相卡路士·阿里亞斯·拿華路，一個佛朗哥嘅堅定支持者，仲試圖延續佛朗哥主義。國王任命阿道弗·蘇亞雷斯取代拿華路做首相。
1977年，西班牙舉行44年以嚟第一次普選，蘇亞雷斯做咗第一位民選嘅西班牙首相。同年，環·卡洛斯嘅老豆環王子為咗穩定民心，宣佈放棄王位繼承權同親王銜頭，承認環·卡洛斯係唯一嘅西班牙國定元首。環·卡洛斯就封佢為巴塞隆拿伯爵。同年5月12號，國王同人民社會黨總書記菲臘·干沙利斯見面。無耐，西班牙共產黨就宣佈合法化。左派越嚟越支持國王，但右派就開始反對國王，特別係軍隊仲有好多人奉行佛朗哥主義。
1978年，通過西班牙憲法公投。內容唔單止推動西班牙和平恁過渡到君主立憲制、建立西班牙議會；而且話環·卡洛斯係「歷史上嘅合法繼承人」，而唔係「佛朗哥嘅合法繼承人」。

政變
内文：1981年西班牙未遂政變
保皇派一直希望恢復獨裁統治，返到佛朗哥時代。1978年有一次由保皇派發動嘅政變，但呢次政變好快就被平息。
1981年2月23號，保皇派軍人再次發動政變。當時西班牙議會正響度投票係咪支持新首相良保·卡爾沃-索特洛上任，突然之間國民警衛隊中校安東尼奧·特赫路帶住150人左右衝入議會，帶走代理首相阿道弗·蘇亞雷斯等人。華倫西亞地區隨即就宣佈進入緊急狀態，因為軍區司令剴瑂·米蘭斯·德爾博什係個佛朗哥支持者。
環·卡洛斯一世親自出馬，搵嚟三軍參謀長同埋內閣副大臣傾解決方法。第二日，環·卡洛斯就發表全國講話，表示「唔能夠容忍民主倒退」，呼籲市民支持合法嘅民主政府，叫叛軍投降，又話軍隊會盡全力嚟維持治安。好快，除咗先前進入緊急狀態嘅華倫西亞地區之外，西班牙其他地區都宣佈支持國王。
跟住其他地區派嚟嘅坦克包圍咗華倫西亞，剴瑂·米蘭斯·德爾博什政變失敗。同時，政府軍隊亦包圍由保皇派軍人控制嘅議會，而佢哋亦響同日投降。最終無人傷亡，呢個結果令佢贏得廣泛讚譽，佢嘅支持率一直保持響高水位。當時西班牙共產黨總書記聖迪亞高·卡利路仲話：「今日我哋都係君主主義者。」
1982年又有一班保皇派軍人試圖發動政變，但因為計劃畀人政府事先知道而政變搞唔成。

國家轉型
響環·卡洛斯一世嘅領導下，西班牙政局越嚟越穩定，變得更加民主。1981年，西班牙加入北大西洋公約組織。一年後，左派嘅西班牙工人社會黨上台執政，由40歲嘅黨總書記菲臘·干沙利斯做新首相，建立西班牙46年嚟第一個左派政府；干沙利斯一直做首相14年，係西班牙史上做得最耐嘅民選首相，期間佢有效咁促進西班牙嘅經濟、社會改革，通過咗墮胎法、人身保護令、集會自由等一系刑措施，保障國家穩定。1986年，西班牙加入歐洲共同體。西班牙響八十年代至千禧年代，人民生活水平不斷提高。
至1982年由干沙利斯上台後，環·卡洛斯一世就變成象徵性君主。佢響紙面上有住比較大嘅保留權力。佢係憲法嘅守護者，有責任確保憲法嘅遵守。佢由嗰時開始主要擔任無黨派嘅角色，基本以政府嘅意見做嘢。不過佢都有相當大嘅道德權威。
1990年，佢訪問智利瓦爾迪維亞。西班牙響九十年代搞咗夏季奧林匹克運動會同埋世界博覽會。

千禧年代
2005年，當媒體問環·卡洛斯一世會唔會支持同性婚姻合法化嗰陣，佢答：「Soy el Rey de España y no el de Bélgica（我係西班牙，唔係比利時。）」佢響同年7月1號批準法例。

任期晚年
2014年6月2號，環·卡洛斯一世突然宣布將會喺短時間之內退位，由細仔阿斯圖里亞斯親王菲臘皮繼位。佢喺6月19號正式退位。

退位後（2014-）
2020年8月，由於身陷貪腐醜聞，佢離開西班牙，喺阿聯酋過住流亡生活。